Ψήφισμα

του Ευρωπαϊκού Κοινοβουλίου που περιέχει τις παρατηρήσεις που συνοδεύουν την απόφαση να χορηγηθεί απαλλαγή στην Επιτροπή όσον αφορά την εκτέλεση του προϋπολογισμού της Ευρωπαϊκής Κοινότητας Άνθρακα και Χάλυβα (ΕΚΑΧ) για το οικονομικό έτος 1998

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

Έχοντας υπόψη:

την έκθεση του Ελεγκτικού Συνεδρίου για τις δημοσιονομικές καταστάσεις της ΕΚΑΧ στις 31 Δεκεμβρίου 1998(1),

την ετήσια έκθεση του Ελεγκτικού Συνεδρίου σχετικά με την ΕΚΑΧ για το οικονομικό έτος 1998 (όπου περιλαμβάνεται η δήλωση αξιοπιστίας για την ΕΚΑΧ) και τις απαντήσεις της Επιτροπής (C5-0153/2000)(2),

την ειδική έκθεση του Ελεγκτικού Συνεδρίου σχετικά με τη διαχείριση και των έλεγχο των επιδοτήσεων επιτοκίου από την Επιτροπή, καθώς και τις απαντήσεις της τελευταίας(3),

το άρθρο 78ζ και το άρθρο 97 της συνθήκης ΕΚΑΧ,

το άρθρο 93 και το παράρτημα V του κανονισμού του,

την έκθεση της Επιτροπής Ελέγχου του Προϋπολογισμού (Α5-0092/2000),

Εκτιμώντας τα ακόλουθα:

Α. Το άρθρο 2 της συνθήκης ΕΚΑΧ θέτει ως στόχους την οικονομική επέκταση, την ανάπτυξη της απασχόλησης και την ανύψωση του βιοτικού επιπέδου.

Β. Το 1998, σ' ένα πλαίσιο πολύ χαμηλών τιμών αγοράς και υποτονικής ναυλαγοράς, αναδιάρθρωσης του τομέα του άνθρακα στη Γερμανία και υπό την επήρεια της ελευθέρωσης των αγορών ηλεκτρικού ρεύματος και φυσικού αερίου στο Ηνωμένο Βασίλειο, η παραγωγή λιθάνθρακα της ΕΕ μειώθηκε κατά 12 % σε σχέση με το προηγούμενο έτος, περιορισθείσα σε 107 εκατομμύρια τόνους.

Γ. Στην ειδική έκθεση αριθ. 3/99 του Ελεγκτικού Συνεδρίου που προαναφέρθηκε σχετικά με τη διαχείριση και τον έλεγχο των επιδοτήσεων επιτοκίων από τις υπηρεσίες της Επιτροπής, και ιδίως στην παράγραφο 3.11, το Ελεγκτικό Συνέδριο κατέληξε στο συμπέρασμα ότι, όσον αφορά τα μέτρα για τη δημιουργία θέσεων απασχόλησης βάσει του άρθρου 56 της συνθήκης ΕΚΑΧ, το πραγματικό αποτέλεσμα των επιδοτήσεων ήταν σχεδόν μηδενικό, και ότι ήταν απλώς θέμα τύχης για τους δικαιούχους.

Δ. Το 1998 η υποτονική ζήτηση από την Ασία λόγω της οικονομικής κρίσης κατέληξε σε επιβράδυνση της ζήτησης χάλυβα στους τομείς αυτοκινητοβιομηχανίας, μηχανολογίας και ηλεκτρολογίας, αλλά παρατηρήθηκε ελαφρά βελτίωση στις οικοδομικές δραστηριότητες, με αποτέλεσμα επίτευξη παραγωγής 160 εκατ. τόνων.

Ε. Ο ισολογισμός της ΕΚΑΧ μειώθηκε κατά 903 εκατ. ευρώ σε σχέση με το προηγούμενο έτος, σε 5,027 δισεκατ. ευρώ, με 56,4 % σε δάνεια και 39,1 % σε ρευστοποιήσιμα στοιχεία του ενεργητικού.

ΣΤ. Από τον ισολογισμό προκύπτει ότι, σε σύγκριση με το προηγούμενο έτος, οι υποχρεώσεις εκτός ισολογισμού μειώθηκαν από 590 εκατ. ευρώ σε 372 εκατ. ευρώ και οι αναλήψεις υποχρεώσεων από 712 εκατ. ευρώ σε 497 εκατ. ευρώ, ενώ τα λοιπά στοιχεία ενεργητικού μειώθηκαν από 87 εκατ. ευρώ σε 8 εκατ. ευρώ, από τα οποία 5,4 εκατ. ευρώ αντιπροσωπεύουν δάνεια προς υπαλλήλους, ενώ τα λοιπά στοιχεία παθητικού αυξήθηκαν από 12 εκατ. ευρώ σε 29 εκατ. ευρώ και, τέλος, οι προβλέψεις για κινδύνους και έξοδα αυξήθηκαν από 87 εκατ. ευρώ σε 122 εκατ. ευρώ.

Ζ. Ο λογαριασμός κερδών και ζημιών σημείωσε πτώση 264 εκατ. ευρώ σε σχέση με το προηγούμενο οικονομικό έτος φθάνοντας τα 588 εκατ. ευρώ, ενώ όσον αφορά τα έξοδα, οι ζημίες από χρηματοπιστωτικές πράξεις αυξήθηκαν από 15 εκατ. ευρώ σε 73 εκατ. ευρώ, οι διορθώσεις αξίας επί απαιτήσεων και προβλέψεων αυξήθηκαν από 9 εκατ. ευρώ σε 62 εκατ. ευρώ και η επιχορήγηση των προβλέψεων για τη χρηματοδότηση του επιχειρησιακού προϋπολογισμού μειώθηκε από 274 εκατ. ευρώ σε 26 εκατ. ευρώ, ενώ όσον αφορά τα έσοδα, οι τόκοι μειώθηκαν από 420 εκατ. ευρώ σε 345 εκατ. ευρώ και τα έσοδα σχετιζόμενα με τον επιχειρησιακό προϋπολογισμό ΕΚΑΧ μειώθηκαν από 301 εκατ. ευρώ σε 146 εκατ. ευρώ.

Η. Τα αποτελέσματα εκτέλεσης του προϋπολογισμού σημείωσαν πτώση από 459 εκατ. ευρώ το προηγούμενο οικονομικό έτος σε 184 εκατ. ευρώ, τα πρόστιμα αυξήθηκαν από 0 σε 6 εκατ. ευρώ και το καθαρό υπόλοιπο της χρήσης μειώθηκε από 109 εκατ. ευρώ σε 38 εκατ. ευρώ.

Θ. Από 1ης Ιανουαρίου 1998, η Επιτροπή μηδένησε την εισφορά επί των προϊόντων άνθρακα και χάλυβα και αποφάσισε να ανακατανείμει τους πόρους της στις ενισχύσεις για τον κοινωνικό τομέα και τον τομέα της έρευνας.

Ι. Πλησιάζοντας στη λήξη της συνθήκης ΕΚΑΧ στις 23 Ιουλίου 2002, ο συντελεστής φερεγγυότητάς της αυξήθηκε από 28,3 %στο τέλος του 1997 σε 32,8 %, ένα βήμα πιο κοντά στο δεδηλωμένο στόχο του 100 %, λόγω αύξησης στο Ταμείο Εγγυήσεων και σημαντικής μείωσης του όγκου των ανεξόφλητων δανείων.

ΙΑ. Το Ευρωπαϊκό Συμβούλιο, στο ψήφισμά του για την οικονομική αύξηση και απασχόληση που ενέκρινε στις 16 και 17 Ιουλίου 1997, και το Συμβούλιο, στο ψήφισμά του της 21ης Ιουνίου 1999 για το μέλλον της ΕΚΑΧ, ζητούν τα έσοδα των υφισταμένων αποθεματικών να χρησιμοποιηθούν για χρηματοδότηση της έρευνας στους τομείς που έχουν σχέση με τις βιομηχανίες άνθρακα και χάλυβα.

ΙΒ. Σύμφωνα με τις τρέχουσες προβλέψεις, η Επιτροπή υπολογίζει ότι τα αποθεματικά της ΕΚΑΧ που θα χρησιμοποιηθούν για τη χρηματοδότηση της έρευνας θα ανέλθουν σε 1,1 δισεκατ. ευρώ το 2002.

ΙΓ. Οι γενικές Διευθύνσεις Οικονομίας και Οικονομικών Υποθέσεων, Έρευνας, Ενέργειας και Μεταφορών, Απασχόλησης και Προϋπολογισμού διαχειρίζονται από κοινού τον επιχειρησιακό προϋπολογισμό της ΕΚΑΧ, που παρουσίασε κατά τη διάρκεια του 1998 σύνολο δαπανών 185 εκατ. ευρώ, από τα οποία 84 εκατ. ευρώ διατέθηκαν σε ενισχύσεις της έρευνας, 43 εκατ. ευρώ για ενισχύσεις της ανακατάταξης και 27 εκατ. ευρώ για κοινωνικά μέτρα στον τομέα του άνθρακα.

ΙΔ. Η Επιτροπή δεν υλοποίησε πλήρως τις συστάσεις του Κοινοβουλίου που διατυπώθηκαν στο ψήφισμα της 4ης Μαΐου 1999 περί απαλλαγής για το οικονομικό έτος 1997(4), στο οποίο το Κοινοβούλιο ζητούσε να διευθετηθούν τα εκκρεμούντα νομικά προβλήματα με τη διάθεση των κτιρίων που είχε αγοράσει η ΕΚΑΧ με πλεονάζοντες πόρους στην Λισαβόνα και το Μιλάνο το 1986, την Καμπέρα το 1987 και το Windhoek το 1992.

ΙΕ. Η τελευταία ανεξάρτητη αποτίμηση και αξιολόγηση των άμεσων χρηματοοικονομικών αποδόσεων των ερευνητικών προγραμμάτων ΕΚΑΧ στον τομέα του χάλυβα που διενεργήθηκαν μεταξύ 1981 και 1990 είχε ανατεθεί τον Ιούνιο 1994.

ΙΣΤ. Η ετήσια έκθεση σχετικά με την ΕΚΑΧ για το οικονομικό έτος 1998 εγκρίθηκε από το Ελεγκτικό Συνέδριο στις 22 και 23 Σεπτεμβρίου 1999.

ΙΖ. Μετά τη συνθήκη συγχώνευσης, μικρό μόνο μέρος (καθοριζόμενο βάσει ενός κατ' αποκοπήν ποσού) των διοικητικών εξόδων που πηγάζουν από τις δραστηριότητες ΕΚΑΧ χρηματοδοτείται μέσω αυτού του προϋπολογισμού, ενώ το μεγαλύτερο μέρος επιβαρύνει τον γενικό προϋπολογισμό. Λόγω της λήξης της συνθήκης καθίσταται αναγκαία μια απογραφή των πραγματικών αναγκών σε προσωπικό και μια αναδιοργάνωση των υπηρεσιών της Επιτροπής.

ΙΗ. Το Ελεγκτικό Συνέδριο καταλήγει στο συμπέρασμα ότι οι οικονομικές καταστάσεις της ΕΚΑΧ της 31ης Δεκεμβρίου 1998 παρέχουν πιστή εικόνα των περιουσιακών στοιχείων, της δημοσιονομικής κατάστασης και του αποτελέσματος των πράξεών της για το οικονομικό έτος που έκλεισε κατά την ημερομηνία αυτή.

ΙΘ. Το Ελεγκτικό Συνέδριο δηλώνει ότι έχει διασφαλισθεί επαρκώς τόσο η νομιμότητα όσο και η κανονικότητα του συνόλου των πράξεων και, για το λόγο αυτό, προτείνει θετική δήλωση αξιοπιστίας.

Ανεξάρτητη αξιολόγηση της προστιθέμενης αξίας της ΕΚΑΧ

1. Ανησυχεί ιδιαίτερα για το γεγονός ότι το Ελεγκτικό Συνέδριο στην ειδική έκθεσή του σχετικά με τη διαχείριση και τον έλεγχο των επιδοτήσεων επιτοκίων από τις υπηρεσίες της Επιτροπής κατέληξε στο συμπέρασμα ότι οι επιδοτήσεις είχαν σχεδόν ανύπαρκτο αντίκτυπο στη δημιουργία θέσεων απασχόλησης στο πλαίσιο των προγραμμάτων που ξεκίνησαν βάσει του άρθρου 56 της συνθήκης ΕΚΑΧ.

2. Καλεί την Επιτροπή πριν από τη λήξη της ισχύος της συνθήκης της ΕΚΑΧ στις 23 Ιουλίου 2002, να αξιολογήσει σε τι βαθμό η ΕΚΑΧ πέτυχε τους στόχους για οικονομική επέκταση, ανάπτυξη της απασχόλησης και ανύψωση του βιοτικού επιπέδου που ορίζονται στην συνθήκη.

3. Διαπιστώνει ότι η Επιτροπή, σύμφωνα με τη συνθήκη ΕΚΑΧ, εξειδίκευσε τα μέτρα κοινωνικών ενισχύσεων και τα μέτρα ενισχύσεων της έρευνας.

Συνετή προσέγγιση της εκκαθάρισης της ΕΚΑΧ

4. Καλεί την Επιτροπή να διαβεβαιώσει το Κοινοβούλιο ότι ελήφθησαν μέτρα για την αύξηση του συντελεστή αξιοπιστίας από το επίπεδο του 32,8 % στις 31 Δεκεμβρίου 1998 στο επίπεδο του 100 % πριν από τις 23 Ιουλίου 2002.

5. Διαπιστώνει την ισχύ του ισολογισμού της ΕΚΑΧ που ανήλθε σε 5,027 δισεκατ. ευρώ στο τέλος του 1998, αλλά εκφράζει ανησυχίες για τη διαχείριση των δανείων και την αποτελεσματική χρήση των ρευστοποιήσιμων στοιχείων του ενεργητικού.

Σχέδιο για την διαδοχή της ΕΚΑΧ

6. Παρατηρεί ότι το 1997 το Ευρωπαϊκό Συμβούλιο στο Άμστερνταμ για την οικονομική ανάπτυξη και την απασχόληση ζήτησε τα έσοδα των υφισταμένων αποθεματικών να χρησιμοποιηθούν για την έρευνα μετά τη λήξη της συνθήκης ΕΚΑΧ, απόφαση που επιβεβαιώθηκε με το ψήφισμα του Συμβουλίου της 21ης Ιουνίου 1999. Επιμένει, συνεπώς, στην ανάγκη δημιουργίας αποτελεσματικών συστημάτων ποιοτικού ελέγχου των σχεδίων και των συμβάσεων στον τομέα του άνθρακα και του χάλυβα, ενόψει των δραστηριοτήτων του μελλοντικού Ταμείου που θα προορίζεται για την έρευνα.

7. Καλεί την Επιτροπή να παράσχει ανεξάρτητη έκθεση αξιολόγησης των δραστηριοτήτων της ΕΚΑΧ στον τομέα της έρευνας, με την προοπτική της συνέχισης των δραστηριοτήτων αυτών μετά τη λήξη της συνθήκης ΕΚΑΧ, χάρις στα συσσωρευμένα αποθεματικά της ΕΚΑΧ.

8. Καλεί την Επιτροπή να δημοσιεύσει τα κριτήρια βάσει των οποίων τα ερευνητικά προγράμματα στον τομέα του άνθρακα και του χάλυβα επιλέγονται, παρακολουθούνται και αξιολογούνται.

9. Ζητεί καλύτερο συντονισμό μεταξύ των διαφόρων γενικών διευθύνσεων που διαχειρίζονται από κοινού τον επιχειρησιακό προϋπολογισμό της ΕΚΑΧ και ζητεί ορθολογιστική οργάνωση των διαφόρων υπηρεσιών που θα είναι αρμόδιες για τη διαχείριση των κονδυλίων όταν λήξει η συνθήκη.

10. Υπενθυμίζει στην Επιτροπή τα ψηφίσματά του της 28ης Οκτωβρίου 1999 σχετικά με τον επιχειρησιακό προϋπολογισμό ΕΚΑΧ(5) και τον προϋπολογισμό της ΕΕ(6), στα οποία το Κοινοβούλιο ζητούσε από την Επιτροπή, ενόψει της λήξης της συνθήκης ΕΚΑΧ, να προβεί σε απογραφή των πραγματικών αναγκών σε προσωπικό, καθώς και στη συνακόλουθη αναδιοργάνωση των υπηρεσιών στις συναφείς Γενικές Διευθύνσεις, και να υποβάλει σχετική έκθεση στο ΕΚ.

Συνέχεια που δόθηκε σε προηγούμενες συστάσεις

11. Εκφράζει τη λύπη του για το γεγονός ότι η Επιτροπή δεν αποκρίθηκε πλήρως στις συστάσεις που περιέχονταν στο προαναφερόμενο ψήφισμα του Ευρωπαϊκού Κοινοβουλίου σχετικά με τη χορήγηση απαλλαγής για το οικονομικό έτος 1997, και καλεί την Επιτροπή να λάβει όλα τα αναγκαία και δραστήρια μέτρα προκειμένου να συμμορφωθεί προς τις συστάσεις αυτές όσο το δυνατόν συντομότερα.

Εκκαθάριση της ΕΚΑΧ

12. Υπενθυμίζει στην Επιτροπή ότι το Κοινοβούλιο θα συνεχίσει να παρακολουθεί την αποτελεσματική χρήση των χρημάτων των φορολογουμένων στις δραστηριότητες της ΕΚΑΧ.

13. Αναθέτει στην Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Δικαστήριο, το Ελεγκτικό Συνέδριο και την Ευρωπαϊκή Τράπεζα Επενδύσεων.

(1) ΕΕ C 240 της 25.8.1999, σ. 24.

(2) ΕΕ C 338 της 25.11.1999.

(3) ΕΕ C 217 της 29.7.1999.

(4) ΕΕ C 279 της 1.10.1999, σ. 135.

(5) Εγκεκριμένα πρακτικά της εν λόγω ημερομηνίας, σημείο 3.

(6) Εγκεκριμένα πρακτικά της εν λόγω ημερομηνίας, σημεία 1 και 2.